《南浦 其二 秋水，用碧山乐府韵，同蘅圃赋》
清代·李符

好景在沧浪，照乱山、冷枫翠渚红染。前度浣衣人，西风里、安排碧砧初遍。

载诗载酒，画船重到风澜浅。藕塘万叶憔悴尽，换了芦花一片。

临流曲榭依然，早不见双双，掠波紫燕。远浦夕阳含，秋奁影、但有烟鸿苍点。

泠泠绕郭，几曾解洗江南怨。莫愁湖畔停兰拽，梦入鲈鱼乡远。

作者简介：（1639—1689）清浙江秀水人，原名符远，字分虎，号耕客，又号桃乡。善诗词，工骈体。与兄李绳远、李良年号浙西三李。与朱彝尊等结诗社。后客居福建茶官署，暴卒。有《香草居集》。